མཚམས་ཤིག་ལ་རྒྱ་མཚོས་མདུན་ཕྱོགས་ཀྱི་ཆུ་རྐའི་ནང་དུ་འཁྱག་དར་ཆགས་འདུག་པ་མཐོང་།རྒྱ་མཚོར་ཚམ་ཚོམ་ཅི་ཡང་མེད་པར་འཁྱག་དར་ཐོག་ཏུ་སོང་བ་དང་།ཆུ་རྐའི་ནང་གི་འཁྱག་དར་ནི་ཧ་ཅང་སྲ་མོར་ཆགས་འདུག་པས།རྒྱ་མཚོ་འཁྱག་དར་ཐོག་ཏུ་སོང་རུང་སྔར་བཞིན་སྲ་གཟུགས་ཀྱིས་ཉལ་འདུགགློ་རྡེག་ལ།རྒྱ་མཚོ་ཤུགས་ཀྱིས་གནམ་ལ་ལྡིང་སྟེ་འཁྱག་དར་ཐོག་ཏུ་མཆོངས་པ་དང་།རྐང་འོག་གི་འཁྱག་དར་ལ་སྔར་བཞིན་སྐྱོན་ཅི་ཡང་མ་བྱུང་།རྒྱ་མཚོ་ཡང་བསྐྱར་འཁྱག་དར་ཐོག་ཏུ་ལྡིང་བ་དང་།ཨེན་ཙམ་མིན་ན་འཁྱག་དར་ཐོག་ཏུ་འབབ་དུས་རྐང་འདྲེད་ཤོར་ནས་ཐང་ལ་འགྱེལ་སོང་།རྒྱ་མཚོ་ཡང་བསྐྱར་འཁྱག་དར་ཐོག་ཏུ་ལྡིང་བྱུང་།ཧྲག་སྒྲ་ཞིག་དང་ལྷན་དུ་རྐང་འོག་གི་འཁྱག་དར་ལ་སེར་ཁ་རིམ་གྱིས་གས་ཤིང་།སེར་ཁ་གས་སྟངས་ནི་མེ་ཏོག་གི་འདབ་མ་ཕྱོགས་བཞིར་གྲོལ་བ་ནང་བཞིན།རྒྱ་མཚོའི་ལུས་པོའི་ཤུགས་ཁེལ་སའི་གནས་དེ་ལྟེ་བ་བྱས་ཏེ་རིམ་གྱིས་ཕྱོགས་བཞིར་བརྐྱངས་བྱུང་།རྒྱ་མཚོའི་གདོང་ལ་རྒྱལ་ཁའི་ངང་ཞིག་རིམ་གྱིས་རྒྱས་ཤིང་།ཡང་བསྐྱར་ཤུགས་ཀྱིས་གནམ་ལ་ལྡིང་སྟེ་ལུས་པོའི་ཤེད་ཤུགས་དག་རྐང་འོག་གི་འཁྱག་དར་ཐོག་འཁེལ་དུ་བཅུགཁྲོག་སྒྲ་ཞིག་དང་ལྷན་དུ།རྒྱ་མཚོའི་ལུས་པོ་འཁྱག་དར་ཐོག་ཏུ་བབས་ཤིང་།རྐང་པ་ཡ་གཅིག་ནི་རྐང་འོག་གི་འཁྱག་དར་གས་པ་དང་བསྟུན་འཁྱག་དར་ཞབས་སུ་ལྷུང་བ་དང་།རྒྱ་མཚོའི་ལུས་པོ་ཡང་དེ་མ་ཉིད་དུ་འཁྱག་དར་ཐོག་ཏུ་འགྱེལ་སོང་།ཨ་བ་ཨ་མརྒྱ་མཚོ་ལ་འཁྱག་སིབ་སིབ་ཀྱི་ཚོར་བ་ཞིག་རྐང་མཐིལ་ནས་རིམ་གྱིས་ལུས་ཡོངས་སུ་ཁྱབ་ཅིང་།དེ་མ་ཉིད་དུ་ཡར་ལངས་ཏེ་རྐང་པ་འཁྱག་དར་གྱི་ཞབས་ལས་ཕྱིར་འཐེན།རྐང་པ་ཡར་འཐེན་ནས་ལྟ་དུས།ལྷམ་ཡོངས་རློན་པ་བཟོས་འདུག་ཅིང་།ལྷམ་གྱི་ནང་ངོས་དང་རྐང་པའི་རྒྱ་ཚིགས་ནི་འཁྱག་དར་རྣོན་པོ་ཞིག་གིས་བྲད་དེ་ལྷམ་ནི་བརྟོལ་འདུག་པ་དང་།རྐང་པའི་རྒྱ་ཚིགས་ལ་སྐྱི་བཤུད་ཀྱང་བརྟོལ་འདུགརིམ་གྱིས་རྒྱ་མཚོའི་རྐང་པ་ལ་ཟུག་གཟེར་གྱི་ཚོར་བ་སྐྱེས་ཤིང་འཁྱག་སིབ་སིབ་ཀྱི་ཚོར་བ་དང་ལྷན་ཅིག་སྨྲ་མི་ཤེས་པའི་ཚོར་བ་ཞིག་ཏུ་གྱུར་སོང་།རྒྱ་མཚོས་ལྷམ་ཕུད་དེ་ལྟ་དུས།ལྷམ་ནི་འཁྱག་དར་གྱིས་བྲད་དེ་ཨི་ཁུང་ཆུང་ཆུང་ཞིག་བརྟོལ་འདུག་པ་དང་།རྒྱ་མཚོས་གོང་མཛུབ་ཀྱིས་ཨི་ཁུང་དེར་གཙགས་གཙགས་ལན་འགའ་བྱས་རྗེས།ལྷམ་ངོས་ཀྱི་ཨི་ཁུང་ནི་རྒྱ་མཚོའི་གོང་མཛུབ་ཆུད་པ་ཙམ་དུ་གྱུར་སོང་།འཁྱག་སིབ་སིབ་ཀྱི་ཚོར་བ་དེ་རིམ་གྱིས་ཚ་བེར་བེར་གྱི་ཚོར་བ་ཞིག་ཏུ་གྱུར་པ་དང་།རྒྱ་མཚོས་རྐང་འབོབ་ཀྱང་ཕུད་ནས་ལྟ་དུས།རྐང་པའི་རྒྱ་ཚིགས་ལ་སྐྱི་བཤུད་བརྟོལ་པ་ལས་ཁྲག་གི་གོང་བུ་འཛུམ་ཞིང་།ཁྲག་གི་ཐིགས་པ་གཅིག་རྒྱ་མཚོའི་རྐང་པའི་རྒྱ་ཚིགས་ལས་རིམ་གྱིས་མར་ཟགས་ཏེ་འཁྱག་དར་གས་པའི་བར་སྟོང་བརྒྱུད་ཆུ་ནང་དུ་ལྷུང་སོང་།དེ་ནི་རྒྱ་མཚོས་ཆུང་དུས་སུ་མང་དུ་བཟུང་མྱོང་བའི་ཆུ་འབུ་གློ་ཉལ་ཞིག་ཆུ་ནང་དུ་བསྐུངས་འདུག་པ་དང་ཀུན་ནས་མཚུངས།དེ་ནས།རྒྱ་མཚོ་ལོགས་སུ་བུད་དེ་རྣང་ཞིང་གི་ཞིང་ཚིགས་ཤིག་ཏུ་ཙོག་པུར་བསྡད་པ་དང་།ཅི་བྱེད་འདི་བྱེད་མ་ཤེས་པར་སྡོད་དུས་སུ།མདུན་ཕྱོགས་སུ་ཤེལ་གྱི་ཆག་རོ་ཞིག་འདུག་པ་མཐོང་བ་དང་།རྒྱ་མཚོས་ཡུད་ཙམ་ལ་ཤེལ་གྱི་ཆག་རོ་དེར་བལྟས་མཐར།ཚམ་ཚོམ་ཅི་ཡང་མེད་པར་ཤེལ་གྱི་ཆག་རོ་དེ་བླངས་ཏེ།ལྷམ་ཅིག་ཤོས་དེ་ལ་ཡང་ཨི་ཁུང་ཞིག་བརྟོལ་བ་དང་།ཨི་ཁུང་བརྟོལ་ཚར་རྗེས་སུ་ལྷམ་གཉི་གར་རེས་མོས་སུ་ལྟ་བཞིན་ཨི་ཁུང་ཕན་ཚུན་ཆེ་ཆུང་མེད་པ་ཞིག་འདུག་བསམས་ནས་རྒྱལ་ཁའི་འཛུམ་མདངས་ཤིག་རིམ་གྱིས་མངོན།